Document ID: 32012R1149

A BIZOTTSÁG 1149/2012/EU RENDELETE
(2012. december 4.)
az 1333/2008/EK európai parlamenti és tanácsi rendelet II. mellékletének a rozmaringkivonatok (E 392) száraztészta-töltelékekben antioxidánsként történő felhasználása tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére és 30. cikke (5) bekezdésére,
mivel:
(1)
Az 1333/2008/EK rendelet II. melléklete meghatározza az élelmiszerekben felhasználható élelmiszer-adalékanyagok uniós jegyzékét és felhasználási feltételeiket.
(2)
Az említett jegyzék az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és a tanácsi rendeletben (2) említett eljárásnak megfelelően módosítható.
(3)
Az 1331/2008/EK rendelet 3. cikke (1) bekezdésének alapján az élelmiszer-adalékanyagok uniós jegyzékének naprakésszé tétele a Bizottság kezdeményezésére, vagy pedig kérelem alapján történhet.
(4)
A Bizottsághoz engedélyezés iránti kérelem érkezett a rozmaringkivonatok (E 392) száraztészta-töltelékekben antioxidánsként történő felhasználására, melyet a Bizottság hozzáférhetővé tett a tagállamok számára.
(5)
Az antioxidánsok olyan anyagok, amelyek az oxidáció okozta romlástól - mint pl. a zsírok avasodása és a színváltozások - védik az élelmiszert. A száraztészta-töltelékekben felhasznált rozmaringkivonatok (E 392) növelik a receptúrában a zsírok és az olajok stabilizálást (például a növényi olajokét, zsírokét a húsokban, sajt- és tejalapú összetevőkét) a termék eltarthatóságának teljes ideje alatt. A töltött száraztészta íze tartósabb marad az érzékszervekre ható organoleptikus behatások, illetve a zsíroxidáció okozta mellékíz nélkül.
(6)
Az Európai Élelmiszerbiztonsági Hatóság értékelte a rozmaringkivonat élelmiszer-adalékanyagként való használatát (3). A különböző tanulmányokból a NOAEL (4) használatával megállapított biztonsági határértékek, amelyek közül általában a NOAEL szerinti vizsgálati dózisszintek voltak a legmagasabbak, valamint a hagyományos étrendi expozíciós becslések alapján a Hatóság arra a következtetésre jutott, hogy a tudományos szakvéleményben meghatározott rozmaringkivonat felhasználása a javasolt felhasználási feltételek és mennyiség mellett biztonságossági szempontból nem aggályos. A töltött száraztésztánál az új felhasználáson alapuló többletbevitel az összbevitelt nem befolyásolja jelentősen. Ezért indokolt a rozmaringkivonatok (E 392) száraztészta-töltelékekben antioxidánsként történő felhasználásának engedélyezése.
(7)
Az 1331/2008/EK rendelet 3. cikke (2) bekezdésének alapján a Bizottság kikéri az Európai Élelmiszerbiztonsági Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítések valószínűsíthetően nem gyakorolnak hatást a közegészségre. Mivel az említett jegyzék naprakésszé tétele a rozmaringkivonatok (E 392) száraztészta-töltelékekben antioxidánsként történő felhasználásának engedélyezése tekintetében valószínűsíthetően nem gyakorol hatást a közegészségre, nem szükséges kikérni az Európai Élelmiszerbiztonsági Hatóság véleményét.
(8)
Az 1333/2008/EK európai parlamenti és tanácsi rendelet II. mellékletének az élelmiszer-adalékok uniós jegyzékének létrehozásával történő módosításáról szóló, 2011. november 11-i 1129/2011/EU bizottság rendelet (5) átmeneti rendelkezései alapján az élelmiszerekben használható élelmiszer-adalékanyagok uniós jegyzékét és felhasználási feltételeiket megállapító II. mellékletet 2013. június 1-jétől kell alkalmazni. Ahhoz, hogy a rozmaringkivonatot (E 392) már az említett időpont előtti is fel lehessen használni száraztészta töltelékeihez, ezen élelmiszer-adalékanyagok felhasználására vonatkozóan korábbi hatálybalépési időpontot kell megállapítani.
(9)
Az 1333/2008/EK rendelet II. mellékletét ezért ennek megfelelően módosítani kell.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
Az 1333/2008/EK rendelet II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. december 4-én.

Labels: 0
3
17